નાયબ વડા પ્રધાન તરીકે કેન્દ્ર સરદારની અને રાજ્યોની સર્વગ્રાહી કામગીરી પર નજર તથા માર્ગદર્શન, ગૃહ ખાતાની પડકારભરી જવાબદારી, માહિતી-પ્રસારણના મંત્રી તરીકે અખબારી સ્વાતંત્ર્યના હિમાયતી, ૫૬૨ દેશી રાજ્યોના એકીકરણની અટપટી સમસ્યાને સુલઝાવવામાં સંપૂર્ણ સફળતા, પાકિસ્તાનથી આવેલા લાખો નિરાશ્રિતોને રોજીરોટી- રહેઠાણની કામગીરી, બંધારણ ઘડતરમાં સિંહફાળો, હિંદુ-મુસ્લિમ સમસ્યાઓ, કોમી રમખાણો પર કડક હાથે નિયંત્રણ, કોંગ્રેસ પાર્ટીના પાર્લામેન્ટરી બોર્ડના અધ્યક્ષ, પક્ષના સંગઠનના મોવડી, વિભાજન પછી સત્તાની ફેરબદલી સંભાળતા પાર્ટિશન કાઉન્સિલના ભારત સરકારના મુખ્ય પ્રતિનિધિ તરીકે અસ્ક્યામતો અને નાણાકીય વહેંચણીની ઝીણવટભરી વિગતોમાં જવાની કુનેહ, સમગ્ર વહીવટી તંત્રનું સંપૂર્ણ ભારતીયકરણ ને તમામ સ્તરના અધિકારીઓના વિશ્વાસ સંપાદનની અનોખી સૂઝ વગેરે વિવિધ જવાબદારી સરદારે ઝંઝાવાતી સમયમાં ભાંગેલી નાદુરસ્ત તબિયત, આંતરડાની બીમારી છતાંય જરાય વિચલિત થયા વિના દૃઢ સંકલ્પ શક્તિ-નિર્ણયશક્તિ તેમજ મક્કમ મનોબળથી ઉઠાવી અને સફળતા સિદ્ધ કરી.